*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Δεκεμβρίου 1986

που εξουσιοδοτεί το Ηνωμένο Βασίλειο να θεσπίσει ενδοκοινοτική επιτήρηση των εισαγωγών ορισμένων συσκευών τηλεοράσεως καταγωγής Λαϊκής Δημοκρατίας της Κίνας που τίθενται σε ελεύθερη κυκλοφορία στα άλλα κράτη μέλη

(Το κείμενο στην αγγλική γλώσσα είναι το μόνο αυθεντικό)

(87/114/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επιτηρήσεως και προστασίας τα οποία τα κράτη μέλη δύνανται να εξουσιοδοτηθούν να λάβουν ως προς την εισαγωγή ορισμένων προϊόντων που κατάγονται από τρίτες χώρες και τίθενται σε ελεύθερη κυκλοφορία σ' ένα άλλο κράτος μέλος (1), και ιδίως τα άρθρα 2 και 3,

Εκτιμώντας:

ότι η κυβέρνηση του Ηνωμένου Βασιλείου υπέβαλε αίτηση, βάσει του άρθρου 115 πρώτο εδάφιο της συνθήκης, στην Επιτροπή των Ευρωπαϊκών Κοινοτήτων, για να εξουσιοδοτηθεί να εφαρμόσει μέτρα επιτήρησης και άμεσης προστασίας ως προς τις συσκευές τηλεόρασης της διάκρισης 85.15 Α ΙΙΙ β) ex 2 του κοινού δασμολογίου, καταγωγής Λαϊκής Δημοκρατίας της Κίνας, που τίθενται σε ελεύθερη κυκλοφορία στα άλλα κράτη μέλη·

ότι στο Ηνωμένο Βασίλειο η εισαγωγή των εν λόγω προϊόντων καταγωγής Λαϊκής Δημοκρατίας της Κίνας υπόκειται, δυνάμει του κανονισμού (ΕΟΚ) αριθ. 3420/83 του Συμβουλίου (2), σε ένα καθεστώς ποσοτικών περιορισμών· ότι, στα πλαίσια αυτού του καθεστώτος, το Ηνωμένο Βασίλειο άνοιξε το 1986 ποσόστωση 10 000 συσκευών που ισχύει για την περίοδο από 1ης Ιουλίου έως 31 Δεκεμβρίου 1986· ότι αυτή η ποσόστωση έχει κατανεμηθεί πλήρως·

ότι, λόγω αυτών των μέτρων, υπάρχουν ανισότητες στους όρους στους οποίους υπόκεινται οι εισαγωγές των εν λόγω προϊόντων στα διάφορα κράτη μέλη· ότι αυτές οι ανισότητες είναι δυνατόν να προκαλέσουν διαστρεβλώσεις του εμπορίου που ενδέχεται να επιφέρουν οικονομικές δυσκολίες στον εν λόγω τομέα·

ότι, όσον αφορά την κατάσταση του σχετικού τομέα, οι πληροφορίες που έλαβε η Επιτροπή δείχνουν ότι οι εισαγωγές προϊόντων καταγωγής τρίτων χωρών μειώθηκαν από 1 497 000 συσκευές το 1984 σε 1 201 000 συσκευές το 1985 αλλά ότι αυξήθηκαν σε 1 500 000 συσκευές κατά τη διάρκεια των εννέα πρώτων μηνών του 1986· ότι, σ' αυτά τα πλαίσια, οι εισαγωγές καταγωγής Κίνας αυξήθηκαν κατά τους εννέα πρώτους μήνες σε 1 233 μονάδες·

ότι η εθνική παραγωγή των εν λόγω προϊόντων αυξήθηκε από 2 592 000 συσκευές το 1984 σε 2 815 000 συσκευές το 1985· ότι σύμφωνα με μία πρώτη εκτίμηση θα μειωθεί σε 2 500 000 συσκευές το 1986·

ότι οι βρετανικές αρχές πρόβαλαν το επιχείρημα ότι η εθνική βιομηχανία αναδιαρθρώθηκε σε βάθος για να εξέλθει από την κρίση που την είχε πλήξει στο τέλος της δεκαετίας του 70· ότι αυτή η αναδιάρθρωση επέφερε, ανάμεσα στο 1984 και το 1986 σημαντικές απώλειες θέσεων απασχόλησης γιατί οι απασχολούμενοι στον τομέα μειώθηκαν από 13 700 σε 11 000 άτομα·

ότι, ύστερα από τις πληροφορίες που έλαβε η Επιτροπή, προκύπτει ότι ένα σημαντικό τμήμα της βρετανικής παραγωγής αποτελείται από συσκευές τηλεόρασης μικρής οθόνης· ότι η παραγωγή αυτή πέρασε από 655 000 συσκευές το 1984 σε 1 945 000 συσκευές το 1985 και ότι βρίσκεται περίπου στις 790 000 συσκευές κατά τους εννέα πρώτους μήνες του 1986·

ότι οι βρετανικές αρχές πληροφόρησαν την Επιτροπή ότι διαμορφώνεται με κατεύθυνση το Ηνωμένο Βασίλειο εμπορική ροή όσον αφορά τις συσκευές τηλεόρασης μικρής οθόνης καταγωγής Λαϊκής Δημοκρατίας της Κίνας που τίθενται σε ελεύθερη κυκλοφορία σε ένα άλλο κράτος μέλος·

ότι, υπό αυτές τις προϋποθέσεις, λαμβανομένου υπόψη του κινδύνου ότι η ροή αυτή μπορεί να αναπτυχθεί κατά τρόπο απρόβλεπτο και υπερβολικό, πρέπει να εξουσιοδοτηθεί το Ηνωμένο Βασίλειο, σύμφωνα με το άρθρο 2 της απόφασης 80/47/ΕΟΚ, να υποβάλει προηγουμένως σε ενδοκοινοτική επιτήρηση τις εισαγωγές των εν λόγω προϊόντων καταγωγής Κίνας, με σκοπό να προλάβει εγκαίρως κάθε επικίνδυνη εξέλιξη·

ότι, λαμβανομένων υπόψη των ενημερωτικών στοιχείων που έχουν ληφθεί για την οικονομική κατάσταση του σχετικού τομέα και κυρίως των στοιχείων που αφορούν την εξέλιξη της παραγωγής και των εισαγωγών και ιδιαίτερα των εισαγωγών καταγωγής Κίνας που γίνονται απευθείας καθώς και προέλευσης άλλων κρατών μελών, δεν φαίνεται ότι, σ' αυτό το στάδιο, πληρούνται οι όροι που καθορίζονται στο άρθρο 3 της απόφασης 80/47/ΕΟΚ για την εφαρμογή των προστατευτικών μέτρων του άρθρου 115 που εμποδίζουν την εισαγωγή συσκευών τηλεόρασης καταγωγής Κίνας που τίθενται σε ελεύθερη κυκλοφορία στα άλλα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Ηνωμένο Βασίλειο εξουσιοδοτείται να θεσπίσει έως τις 31 Δεκεμβρίου 1987, σύμφωνα με το άρθρο 2 της απόφασης 80/47/ΕΟΚ, ενδοκοινοτική επιτήρηση των παρακάτω προϊόντων καταγωγής Κίνας που τίθενται σε ελεύθερη κυκλοφορία στα άλλα κράτη μέλη:

1.2 // // // Κλάση

του κοινού

δασμολογίου

// Περιγραφή εμπορευμάτων

// // // 85.15 Α ΙΙΙ β) ex 2 // Συσκευές τηλεόρασης // //

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 12 Δεκεμβρίου 1986.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 346 της 8. 12. 1983, σ. 6.